邑人荆光国，名士也，博雅自负，尝问奇字，公曰：在几集第几卷、第几板、第几行、第几字。检之一一不爽，光国为之心折。尤擅知人之明，尝阅人文字，决其心术，穷通夭寿，无不奇中。周延儒少年状元，海内传诵其文，公曰：仙才也，官可极品，事业或阙焉。四十年主四川试，得王应熊卷曰：联捷经魁，救时才相。后俱如言。着作稿成，则纳巨簏中，满则易簏。或劝之登木，公曰：学问之道如登岳泛海，住足便是退步，奈何戋戋务旦夕名乎！殁后家遭兵火，积书藏稿燬失殆尽，或得其残编，辄珍之，阖学公举祀乡贤。